Laužėnų ąžuolas
55°04′28″š. pl. 25°59′37″r. ilg.﻿ / ﻿55.07458°š. pl. 25.99357°r. ilg.﻿ / 55.07458; 25.99357 Laužėnų ąžuolas – ilgaamžis ąžuolas, valstybinės reikšmės botaninis gamtos paveldo objektas Švenčionių rajone, Sarių seniūnijoje, Laužėnų kaime, įsikūrusiame prie kelio  4406  Švenčionėliai–Melagėnai–Sariai . Medis auga kaimo pradžioje, prie sodybos ūkinių pastatų. Šalia jo auga saugoma storakamienė Laužėnų liepa. Ąžuolas turi saugomo objekto statusą nuo 1960 m. Pažymėtas informaciniu ženklu, yra apsauginė tvorelė. Ąžuolas plačiašakis, atrodo tvirtas, nors prieš keletą metų nukentėjęs nuo audros (nulūžo stambi šoninė šaka). Jo kamiene iki šiol nuo karo likusios kulkų žymės. Pasakojama, kad ąžuolas stovėjęs ant aukštos kalvos, nuo kurios buvo galima greitai apžvalgyti apylinkes ir kartu ji būdavusi gera priedanga nuo kulkų. Netoli Laužėnų ąžuolo vykę tarybinių karių mūšiai su hitlerininkais. Jų metu kulkos ir sužalojusios medį. Pasak vietos gyventojų, ąžuolas pamėgtas baltų tikėjimą išpažįstančių romuviečių, rengiančių stovyklas gretimame Dvarčiškių kaime.